Kaire Vilgats

Kaire Vilgats (sündinud 11. jaanuaril 1976 Pärnus) on eesti laulja, näitleja ja muusikapedagoog. Kaire Vilgats on lõpetanud 1994. aastal Pärnu 4. keskkooli. Aastatel 1984–1991 õppis ta lastemuusikakoolis akordionimängu. Aastatel 1994–1995 õppis ta Georg Otsa nimelise Muusikakooli Pärnu filiaalis klassikalist laulu (õpetaja Kai Parmas) ja 1995–1998 Georg Otsa nimelises Tallinna Muusikakoolis pop-jazz-laulu (õpetaja Silvi Vrait), ühtlasi laulis Mare Väljataga juhendatavas kvintetis. Ta on läbinud WAF-i laulukoolis Sadolini vokaaltehnika ja selle õpetamise kursused (2004 Cathrine Sadolini ning 2007 Kadri Koppeli ja Bert Pringi juhendamisel). 2017. aastast õppis Tallinna Ülikoolis sotsiaaltööd. Kaire Vilgats on töötanud aastatel 1999–2000 Georg Otsa nimelises Tallinna Muusikakoolis kontsertmeistrina ning 2008–2015 Eesti Nuku- ja Noorsooteatri muusikalise juhina. 2022. aastast on ta WAF-i laulukooli vokaalpedagoog ja 2023. aasta sügisest ka Rae valla Kindluse Kooli muusikaõpetaja. Teismeeas esines Kaire Vilgats solistina Endla teatri laval oma kooli vilistlaste kokkutuleku aktusel. Esimesed suuremad avalikud ülesastumised olid tal 1997. aastal Anneli Tõevere taustalauljana ja 1998. aastal konkursil "Eurolaul 1998". 1999. aastal võitis ta Eesti Televisiooni lauluvõistluse "Kaks takti ette" finaalis 3. koha (Tanel Padari ja Eda-Ines Etti järel) lauluga "Ain't No Sunshine". Teatridebüüdi tegi Vilgats koorilauljana Tallinna Linnahallis 1999. aastal etendunud muusikalis "La Cage aux Folles" ("Linnupuur"), millele on järgnenud rollid paljudes muusikalides ja sõnalavastustes. Draamanäitlejana on ta kõrvalosi ja pisirolle teinud ka telesarjades (nt "Kättemaksukontor", "Piloot", "Naised vormis", "Valetamisklubi"). Soolokontserte on ta andnud eeskätt džässlauljana ja salongilikumat džässi esitanud ETV "Jüri Üdi klubi" saadetes. Koos Airi Allveega soleeris ta 2000. aastal Haapsalus peetud naistebändide festivali jaoks loodud ansamblis Henhouse. Ta on olnud mitme instrumentaalmuusikakollektiivi (nt Estraadiraadio, Waigla Bros, Pärnu Linnaorkester, Politsei- ja Piirivalveorkester, Estonian Dream Big Band, Raivo Tafenau kvartett jpt) solist. Kaire Vilgats on üks hinnatumaid Eesti taustalauljaid ja Eestit enim arv kordi Eurovisiooni lauluvõistlusel esindanud esineja. Ta on laulnud tausta Anne Veskile, Ivo Linnale ja teistele rahva lemmiksolistidele, esinenud nii suurtel kontsertidel kui ka stuudiokoosseisudes ning kuulunud taustalauljana mitmesse ansamblisse (nt Kollane Allveelaev G). Alates 1998. aasta saatest "Kaks takti ette" on Kaire Vilgatsi sage paariline taustalauljana olnud Dagmar Oja. Ta on loonud ja kohandanud muusikat kümnetele teatrilavastustele ning kirjutanud mõne poplaulu (nt Maikeni esitatud "Sinule"). Kaire Vilgats on õpetanud laulmist ja avalikku esinemist mitme muusikalise saatesarja ja lavateose osalejatele. Ta on juhendanud ja juhatanud Eesti Nuku- ja Noorsooteatri segakoori, mis jõudis 2008. aastal ETV popkooride saatesarjas "Laululahing" finaali; koor on andnud iseseisvaid kontserte ning salvestanud CD "Nukkude laulud" (2013). Vilgats on juhtinud Eesti Televisiooni sarisaateid "Pühapäevitaja" (2003) ja "Tähelepanu, start!" (2013). Ta on osalenud TV3 meelelahutussaates "Su nägu kõlab tuttavalt" nii võistlejana kui ka juhendanud saates esinejaid vokaalpedagoogina. 2020. aastal võitis ta TV3 meelelahutussaate "Maskis laulja" avahooajal (Lille tegelaskujuna) teise koha. 2021. aastal olid Kaire Vilgats ja Dagmar Oja Eesti Muusikaauhindade gala õhtujuhid. Kaire Vilgatsile on väga südamelähedane džäss ja hinnatud taustalauljana on ta laulnud palju popmuusikat. Viive Ernesaksa hinnangul on ta lauljana aga hoopis Eesti varasema muusikalitähe Helgi Sallo mantlipärija: „Aga tema [Helgi Sallo] on Eestis naistest ainukene sündinud muusikalilaulja. Nüüd on Kaire Vilgats läbinisti muusikalilaulja. Ta oleks ideaalne Yentl, sobiks tüübilt ja mõtle, kuidas ta veel laulaks!“ – Viive Ernesaks (Teater. Muusika. Kino, aprill 2023) Kaire Vilgats on Eurovisiooni lauluvõistlusel osalenud taustalauljana. 2021. aasta seisuga oli ta kokku seitsme esitusega kõige rohkem kordi võistlusel osalenud Eesti taustalaulja, edestades Dagmar Oja (kuus osalemist) ja Jelena Juzvikki (neli osalemist) ning Marilin Kongot ja Kaido Põldmad (kolm osalemist). Eda-Ines Etti "Once in a Lifetime" (2000, finaalis 4. koht) Ira Losco "7th Wonder" (2002, finaalis 2. koht) Tanja "Amazing" (2014, I poolfinaalis 12. koht) Jüri Pootsmann "Play" (2016, I poolfinaalis 18. koht) Koit Toome ja Laura Põldvere "Verona" (2017, II poolfinaalis 14. koht) Victor Crone "Storm" (2019, I poolfinaalis 4. ja finaalis 20. koht) Uku Suviste "What Love Is" (2020, Rotterdamis toimuma pidanud lauluvõistlus jäi ära) Eurovisiooni lauluvõistluse Eesti eelvoorudes on Kaire Vilgats alates 1998. aastast laulnud tausta rohkem kui 30 võistluslaulule; lisaks eelvoorude võidulugudele ka näiteks Maian Kärmase, Hedvig Hansoni, Lauri Liivi, Maikeni, Rolf Roosalu, Vanilla Ninja ja paljude teiste esitatud lauludele. Solistina on Vilgats Eurovisiooni Eesti eelvõistlustel astunud üles kolmel korral: 1998. aastal duetis Lauri Liiviga, esitades laulu "Kristallid"; 2009. aastal ansambliga Köök, esitades laulu "Üürnik", ning 2021. aastal duetis Dagmar Ojaga (Suured Tüdrukud), esitades laulu "Heaven's Not That Far Tonight". Ansambli Family liikmena ja laulu "Don't Ever Change" ühe kaasautorina oli ta laval 2003. aasta Eurolaulu konkursil. 2002. aastal esindas ta Ira Losco taustalauljana (koos Dagmar Oja, Liisi Koiksoni, Airi Allvee ja Jelena Juzvikiga) Eurovisioonil ka Maltat, kes sai lauluga “7th Wonder” Läti järel teise koha. 2024. aastal kuulus ta Eurovisiooni lauluvõistluse Eesti žüriisse. Kaire Vilgats on näitlejana teinud mitu värvikat karakterrolli, mistõttu teatrikriitik Pille-Riin Purje on teda rahvusooperi Estonia lavastuse "Karlsson katuselt" arvustuses nimetanud Eesti groteskikuningannaks. Üks Vilgatsi kaalukamaid teatrirolle on olnud peaosa Vanemuise teatri muusikalis "Viiuldaja katusel" (Golde). 2006. aastal oli ta nomineeritud Eesti Teatriliidu aastapreemiale kõrvalosa kategoorias Ampsi rolli eest muusikalis "Romeo ja Julia". Eesti Nuku- ja Noorsooteatris on Vilgats pälvinud kolleegipreemiaid. "La Cage aux Folles" ("Linnupuur") (Angelique; Tallinna Linnahall 1999) "Zorbas" (jutustaja; Eesti Draamateater 2000) "Väike õuduste pood" (Crystal; Eesti Draamateater 2000) "Vampiiride tants" (Magda; Tallinna Linnahall 2000) Louis Andriesseni lühiooper "M – see on Mees, Muusika, Mozart" (solist; Von Krahli Teater ja ETV, 2000) "Mort – surma õpipoiss" (Kurikael; Eesti Draamateater 2001) "Ei, ei, Nanette!" (Betty Bostonist; Tallinna Linnahall 2001) "Hüljatud" (Madam Thénardier' dublant, koori liige; Tallinna Linnahall 2001) "Miss Saigon" (Gigi; Tallinna Linnahall 2002) "Viiuldaja katusel" (Golde; Vanemuine 2003) "Oliver Twist!" (Vanalinnastuudio / Tallinna Linnahall 2003) "Hull sinu järele" (Irene Roth; Tallinna Linnahall 2004) "Mees La Manchast" (majaperenaine; Tallinna Linnahall 2005) "Võluflööt" (eri rollides; NUKU 2005) "Georg" (haiglaõde, koori liige, Tallinna Linnahall 2005) "Romeo ja Julia" (Amps; Eesti Nuku- ja Noorsooteater 2006) "Fame!" (Esther Sherman; Tallinna Linnahall 2006) "Lumekuninganna" (vanaema/Lumekuninganna; Vanemuine 2006) "Fantoom" (Carlotta; Tallinna Linnahall 2007) "Nii on meil moes" (Reno Sweeney; Tallinna Linnahall 2008) "Kuldvõtmeke ehk Buratino senitundmatud seiklused" (Malviina; Eesti Nuku- ja Noorsooteater 2008) "Lauluväe rahvas" (Esiema; Ajakeskus Wittenstein 2010) "Libahunt" (vanaema; Eesti Nuku- ja Noorsooteater 2011) "Väikevend ja Karlsson katuselt" (preili Sokk; Eesti Nuku- ja Noorsooteater 2011) "Valge laev" (Viktor Siilatsi muusikal, IN Teater 2011) "Seljatas 100 meest" (Maria Loorberg; Endla 2012) "Shrek" (draakon, lavatagune hääl; NUKU 2013) "Thriller" (laulja; Vanemuine 2013) "Koerhaldjas Mia" (jõulumemm; Kaari Sillamaa Laste Kaunite Kunstide Kool 2014) "Billy Elliot" (Mrs Wilkinson; Noor Teater 2015) "Karlsson katuselt" (Majasokk; Rahvusooper Estonia 2015) "Mamma Mia!" (Rosie Mulligan / Tanya Chesham-Leigh; Vanemuine 2016) "Hüljatud" (Madam Thénardier; Vanemuine 2017) 2005. aastal osales Vilgats Nukuteatris lavastatud "Võluflöödis" ainsa lauljana, esitades kõiki partiisid peale Papageno oma. Koorilauljana on ta kaasa teinud ka muusikalides "La Cage aux Folles", "Evita" ja "Cabaret" ning mitmes kohaliku tähtsusega muusikaprojektis. Ta oli 2019. aasta juunis huumorifestivali Luige Nokk raames etendunud libamuusikali “Kaire Vilgats ja seitse kosilast” peategelane. Kaire Vilgats on kabareekavade "Teid kutsub kabaree!" (esietendunud 2017) ja "Kaire kreisi kabaree" (2023) tähtesineja. 2023. aastal esines ta koos Lauri Liivi ja tantsutrupiga Showstoppers revüükavas "Paroodiarevüü", kus parodeeriti selliseid lavatähti nagu Anne Veski, Rammstein, Valeri Leontjev, Tarkan, Sabrina, ABBA, Ivo Linna, Maarja-Liis Ilus, Georg Ots, Silvi Vrait ja Beyonce. 2004 – dirigendi abikaasa, "30 minutit vaikust" (režissöör Ove Musting) 2008 – Kukumäe sõsar, "Taarka" (režissöör Ain Mäeots) 2011 – taksojuht, "Kirjad Inglile" (režissöör Sulev Keedus) 2015 – Leida Peips, "Imelise ajastu lõpp" (Конец прекрасной эпохи; režissöör Stanislav Govoruhhin) 2021 – klassijuhataja, "Jahihooaeg" (režissöör Ergo Kuld) 2023 – Sohvia Veski, "Suvitajad" (režissöör Ergo Kuld) Ta on ka animafilmide dublaažinäitleja ning on juhendanud dublaaži tegevaid lauljaid. Kaire Vilgats laulab albumil "Family. We are Family" (2003) koos Nele-Liis Vaiksoo, Maikeni, Lauri Liivi, Lauri Pihlapi ja teiste 2001. aastal asutatud ansambli Family liikmetega. Kaire Vilgats on vokaalsolistina laule salvestanud paljude ansamblite ja orkestritega, nende seas Eesti Politseiorkestri ja Estraadiraadioga, Kukerpillidega jne. Tema hääl kõlab mitme muusikali (nt "Romeo ja Julia" ning "Libahunt") stuudioplaadil. Ka on tema esitatud laule mitmel kogumikplaadil. Kaire Vilgats, Dagmar Oja. "Ilusad suured tüdrukud". Koostanud Anneli Urge. Pilgrim. Tallinn 2020 Kaire Vilgats on olnud Tartu Maratoni üks esindusisikuid ning osalenud avatud raja suusasõidul. Ta on avameelselt rääkinud oma kaaluprobleemidest, mistõttu on teda kaasatud teavitustööd tegema ka muudele spordivõistlustele. Koos Dagmar Ojaga on ta kirjutanud raamatu "Ilusad suured tüdrukud", milles käsitletakse (isiklike kogemuste varal) kaaluprobleemidega naiste hakkamasaamist nii laval kui ka argielus. 2008. aasta detsembris esines ta Tallinna Jaani kirikus heategevuskontserdil "Oska elada", millega tähistati ülemaailmset aidsi vastu võitlemise päeva ja mida kanti üle ka ETV-s. Mitmel aastal (2009, 2014 jm) on ta esinenud Eesti Vähiliidu korraldatud heategevuskontsertidel, aga ka sellistel heategevuskontsertidel nagu "Laulud sõdurile", "Minu unistuste Eesti", "Inglite aeg", "Maalides head" jm. 2019. aastal oli ta kaalulangetajate programmi Stockhkolm Diet üks reklaamnägusid Eestis. Varem 10 kilo maha võtnud Vilgats võttis nn Stockholmi dieediga maha veel 13 kilo. Toitumisnõustajad ja treenerid on seda dieeti karmilt kritiseerinud, kuna sellega propageeritakse nälgimist: organismile normaalseks talitluseks vajalikest kaloritest endale vaid neljandiku lubamist. "Isegi koomas inimene vajab rohkem kaloreid – enamik energiast kulub meie kehal ju organite tööle. Selliste näljadieetide koht on ajaloo prügikastis," on öelnud personaaltreener Kristjan-Johannes Konsap. Tema ema on ajakirjanik Ester Vilgats. Kaire Vilgats oli aastatel 2009–2015 abielus muusikaprodutsent Johannes Lõhmusega, neil on pojad Alfred ja Mihkel ning tütar Karin. 2023. aastal põdes ta rinnavähki ja tervenes sellest. Lisaks iganädalastele jõusaalitreeningutele mängib ta vahel sulgpalli. Kaire Vilgatsi jaoks tõi uus aasta ka põneva karjäärihüppe Kroonika/Delfi, 16.01.2022. Kaire Vilgats: miks mitte abi paluda, kui ise päriselt hakkama ei saa ERR Menu, 31.12.2017. Kaire Vilgats WAF Laulukooli kodulehel. Vaadatud 14.02.2024. Meie koolipere Kindluse Kooli koduleht. Vaadatud 14.02.2024. Valdo Jahilo. Naised tegid Kanamaja Õhtuleht.ee, 08.12.2000. Krista Kiin. Sünnipäevalaps Kaire Vilgats taustalaulmisest: „Ega meid olegi võimalik solisti varju paigutada, tavaliselt on nad poole pisemad!“ Eesti Naine / Drlfi, 11.01.2018. Silver Saluri. "Laululahingust" said edasi Nuku- ja Noorsooteatri ning Konguta segakoorid Õhtuleht.ee, 12.04.2008. Laululahingu võitis Suisapäisa Postimees.ee/Elu24, 17.05.2008. Laste lood. Nukkude laulud ERR Arhiiv, 26.02.2014. Kõik maskid on langenud! Võidukalt väljus aasta salapäraseimast lahingust Jäär Kroonika/Delfi, 03.05.2020. Kõik muusikaauhinnad jagatud: nublu võidutses kuues kategoorias, Anett ja Trad.Attack! said kaks auhinda Kroonika/Delfi, 28.01.2021. Eesti parimad taustalauljad: me ei ole insta-modellid ERR Menu, 20.10.2019. Kiti Põld. Vastab Viive Ernesaks Teater. Muusika. Kino, aprill 2023. Malta viib taustalauljad reisile ETA/Õhtuleht.ee, 28.05.2002. Just nendest ekspertidest koosnes Eesti Eurovisioni žürii: punkte anti ka Iisraelile Kroonika/Delfi, 12.05.2024. Pille-Riin Purje. Väikevend taltsutab Karlssonit Estonia teatri koduleht / Sirp, 13.11.2015. Verivärske muusikal "Kaire Vilgats ja seitse kosilast" Piletilevi.ee, 29.05.2019. Lavastuse "Paroodiarevüü" tutvustus Eesti Artistide Agentuuri kodulehel. Vaadatud 14.02.2024. "TREILER | Kummardus kultuskomöödiale „Siin me oleme"! Film „Suvitajad" esilinastub veebruaris". Kroonika. 27. jaanuar 2023. Originaali arhiivikoopia seisuga 27. jaanuar 2023. Vaadatud 27. jaanuaril 2023. Tiina Kruus. Kes siis ei armastaks Kaire Vilgatsit Ajakiri Naerata, talv 2022. Tasuta kontsert ülemaailmse aidsi vastu võitlemise päeva tähistamiseks Eesti Ekspress, 28.11.2008. Silja Paavle. Heategevus mõjub organismile tervendavalt Õhtuleht.ee, 04.12.2014. Stockholm Diet. Kaire Vilgats avaldab nipi, millega ta kaotas 23 kilo!. (Sisuturundus.) Õhtuleht/Tervis, 29.04.2019. Personaaltreener hoiatab Kaire Vilgatsi dieedi eest: näljadieetide koht on prügikastis. Buduaar/TV3, 23.08.2019. "FOTOD | Milline hurmur! Kaire Vilgatsi poeg sai täisealiseks: kui kiiresti see saabus". Kroonika. Vaadatud 25. detsembril 2023. Silja Felt. Sünnipäevalaps Kaire Vilgats andis Paides oma elu esimese loengu, sama päeva hommikul teatas ta rinnavähi seljatamisest Kesk-Eesti TRE raadio koduleht. 12.01.2024. Anna-Maria Veidemann-Makko. Eksklusiivintervjuu | Kaire Vilgats hiljutisest vähidiagnoosist: mul oli kaks rasket hetke, tundsin end nagu väike mutukas ja meeleolu oli rusuv Õhtuleht.ee, 11.01.2024. Kaire Vilgats andmebaasis MusicBrainz (inglise keeles) ETV saade "Tähelaev. Kaire Vilgats" Saatejuht Meelis Kompus. 23. november 2008 Eveli Rebane. Kaire Vilgats abiellub täna! Õhtuleht, 22. jaanuar 2009 "Kaire Vilgats on vaid esinemisnimi!". Buduaar. 2. veebruar 2009. Raadiosaade "Lood ja laulud. Kaire Vilgats" ERR Arhiiv, 4. juuli 2015